**PREDKLADACIA SPRÁVA**

Návrh zákona o zrušení osobitného odvodu vybraných finančných inštitúcií a o niektorých opatreniach súvisiacich s jeho zrušením (ďalej len „návrh zákona“) sa predkladá ako iniciatívny materiál.

Cieľom návrhu zákona je zrušenie povinnosti platiť osobitný odvod a zákona č. 384/2011 Z. z. o osobitnom odvode vybraných finančných inštitúcií a o doplnení niektorých zákonov s účinnosťou od 1. januára 2021.

Zákon č. 384/2011 Z. z. nadobudol účinnosť dňa 1. 1. 2012 a jeho cieľom bolo zaviesť odvody pre vybrané finančné inštitúcie a prispieť tak k vytvoreniu mechanizmov podieľania sa týchto finančných inštitúcií na nákladoch budúcich finančných kríz v bankovom sektore, k zabezpečeniu spravodlivého rozdelenia záťaže a k predchádzaniu vzniku rozsiahlych výdavkov pre daňové subjekty, vládu a hospodárstvo v prípade riešenia finančných kríz, k stimulovaniu vybraných finančných inštitúcií obmedzovať systémové riziká a k ochrane stability finančného sektora Slovenskej republiky.

V súlade s Memorandom o porozumení uzavretom medzi Ministerstvom financií SR a Slovenskou bankovou asociáciou v júni 2020 (ďalej len „memorandum o porozumení“) sa dohodlo vypracovanie návrhu príslušnej legislatívy, ktorou dôjde k úplnému zrušeniu zákona č. 384/2011 Z. z..

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona má negatívny vplyv na rozpočet verejnej správy, pričom z hľadiska vplyvov na podnikateľské prostredie sa predpokladá pozitívny vplyv na ziskovosť bankového sektora. Návrh zákona nemá sociálne vplyvy, vplyvy na služby verejnej správy pre občana a tiež nemá vplyvy na zamestnanosť, životné prostredie, informatizáciu spoločnosti, ani na manželstvo, rodičovstvo a rodinu.

Podľa čl. 16 ods. 1 Legislatívnych pravidiel vlády Slovenskej republiky a podľa rozhodnutia Rady č. 98/415/ES o poradení sa s Európskou centrálnou bankou národnými orgánmi ohľadom návrhu právnych prepisov bude návrh zákona predložený na vnútrokomunitárne pripomienkovanie Európskej centrálnej banke.

Účinnosť návrhu zákona sa navrhuje od 1. januára 2021.

Návrh zákona sa predkladá mimo plánu legislatívnych úloh vlády Slovenskej republiky a z dôvodu jeho naliehavosti sa postupuje podľa čl. 13 ods. 7 Legislatívnych pravidiel vlády Slovenskej republiky. Je potrebné zabezpečiť, aby návrh zákona nadobudol účinnosť pred ďalšou splátkou osobitného odvodu, t. j. pred 25. januárom 2021. V opačnom prípade by mohlo dôjsť k negatívnym dopadom na finančnú stabilitu bankového sektora.

Návrh zákona bol predložený Stálej pracovnej komisií na posudzovanie vybraných vplyvov spolu so žiadosťou o udelenie výnimky z procesu podľa bodu 2.6. Jednotnej metodiky na posudzovanie vybraných vplyvov. Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády sa predkladá bez rozporu.